مردان کې د وکيل په وژنه د عدالتونو څخه بائيکاټ شوی
د خېبرپښتونخوا په مردان ضلع کې د يو وکيل د هدفي وژنې په ضد په ټوله صوبه نن د نهې يا سه شنبې په ورځ وکيلان احتجاجا عدالتونو ته نه دي حاضر شوي.
وکيلانو د عدالتونو څخه بائيکاټ د مردان بار کونسل غړي زېب عالم د وژنې په ضد کړی ؤ. زېب عالم د ګل په ورځ هغه وخت په هدف کړی شوی چې بارکونسل ته په لار ؤ او په ډزو ووژل شو. د مردان د پوليسو په وېنا وکيل په شخصي دښمنۍ کې وژل شوی خو د صوبې وکيلان وايي چې حکومت دې د زېب عالم قاتلان ونيسي او وکيلانو ته دې تحفظ ورکړي. د پېښور هائيکورټ بارکونسل غړی شهاب خټک وايي چې په صوبه کې وکيلانو ته تحفظ نشته، او څو څو ځله د پېښور بارکونسل حکومت ته ويلي چې هغويې ته دې تحفظ ورکړي خو بيا هم په صوبه کې وکيلان په هدفي وژنو کې په نخښه کيږي. هغه زياته کړه چې د رياست زمه واري ده چې د ملک هر وګړي ته تحفظ ورکړي. نوموړي وويل چې دا يواځينۍ پېښه نه ده له دې وړاندې هم په خېبرپښتونخوا او بلوچستان کې وکيلان په نخښه شوي دي. نوموړي څو ورځې وړاندې د چارسدې په شبقدر سيمه کې د وژل شوي يو وکیل يادګېرنه وکړه چې هغه هم په هدف شوی او تراوسه پورې د هغه د وژنې علت معلوم نشو. له دې وړاندې د مردان ضلعې په کچهرو باندې بريدونه شوي او وکيلان پکې وژل شوي دي، او دغه رنګ په چارسده ضلع کې هم په عدالتونو او وکيلانو بريدونه شوي دي. د وکيلانو د اتحادي مشران وايي وخت په وخت يې په صوبه کې وکيلان په هدف کيږي او د بېلابيلو ګواښونو سره مخ دي. دا چې په پښتنو سيمو کې د تېرې يوې مودې راهسې وکيلان په هدف کيږي، د پېښور هائيکورټ وکيل رحيم شاه يې په اړه وايي په پښتنه ټولنه کې وکيلان باشعوره او تعليم يافته خلک دي د خپلو خلکو د حقونو دپاره غږ پورته کوي د ترهګرۍ په اړوند د رياست په ځينو پاليسو هم ټکونه کوي ځکه دوې په هدف کيږي. د کال ۲۰۱۶م د اګست په مياشت کې د کويټې په سېول روغتون کې د وکيلانو په ګڼه باندې يو ځانمرګی بريد شوی او د ۹۰ نه زيات وکيلان پکې وژل شوي وو. هغه پېښې ته هم په غبرګون کې د کيلانو مشرانو ويلي چې د پښتنو وکيلانو څخه يې د سر خلک په دغه بريد کې د مينځه لرې کړه او پښتانه يې د قانون په مېدان کې ليسزې شاته بوتله. په خېبرپښتونخوا صوبه کې وکيلانو دهړکه کړې چې که زېب عالم قاتلان ونه نيول شو نو دويې به د احتجاج لړۍ ته دوام ورکړي.